**Fact Sheet**

**ที่มาของโรงเรียนทักษะพิพัฒน์**

เอสซีจีเล็งเห็นถึงความสำคัญของความปลอดภัยบนถนน จึงจัดตั้ง **“โรงเรียนทักษะพิพัฒน์ (Skills Development School)”** ซึ่งเป็นโรงเรียนเอกชนนอกระบบ ประเภทวิชาชีพ ตามกฎหมายการศึกษาแห่งชาติ และได้รับอนุญาตจากกระทรวงศึกษาธิการขึ้น เพื่อพัฒนาบุคลากรให้มีจิตสำนึก ความรู้ ทักษะในการทำงานด้านการขับขี่ให้ปลอดภัย

**ปรัชญาการศึกษาของโรงเรียนทักษะพิพัฒน์**

โรงเรียนทักษะพิพัฒน์ได้น้อมนำหลักการพัฒนาตามแนวทางพระราชดำริ **“เข้าใจ เข้าถึง พัฒนา”** มาเป็นปรัชญาและหัวใจในการเรียนการสอน

* **เข้าใจ :** การสร้างให้เกิดความเข้าใจในข้อมูลพื้นฐาน ด้วยการศึกษาข้อมูลทุกมิติและรวบรวมองค์ความรู้ที่จำเป็นมาพัฒนาและถ่ายทอดให้กับผู้เรียน
* **เข้าถึง :** การสื่อสารและสร้างการมีส่วนร่วม โดยมุ่งสื่อสารเพื่อสร้างความเข้าใจและความมั่นใจให้กับผู้เรียน ร่วมกันวิเคราะห์ปัญหาและความต้องการ และมีส่วนร่วมในกระบวนการพัฒนาให้มากที่สุด
* **พัฒนา :** การเรียนรู้เพื่อพัฒนาศักยภาพ การสร้างเครือข่าย การออกแบบหลักสูตรและขั้นตอนการพัฒนา   
  การแลกเปลี่ยนเรียนรู้ และการฝึกปฏิบัติ รวมทั้งการให้คำแนะนำและติดตามสนับสนุนประเมินผลทั้งในประเทศและในภูมิภาคอาเซียน

**วิสัยทัศน์ และพันธกิจ**

* **วิสัยทัศน์ :** เป็นองค์กรที่มีบทบาทสำคัญของประเทศในการร่วมพัฒนาทรัพยากรบุคคลด้านทักษะและฝีมือแรงงานให้มีคุณลักษณะเป็นมืออาชีพที่มีคุณภาพ สอดคล้องกับการเติบโตทางเศรษฐกิจของประเทศและการเป็นประชาคมเศรษฐกิจอาเซียน (AEC)
* **พันธกิจ :** 
  + พัฒนามาตรฐานทางการศึกษาอย่างต่อเนื่อง เพื่อให้ผู้เรียนได้พัฒนาขีดความสามารถในการประกอบอาชีพได้อย่างมีประสิทธิภาพ
  + สนับสนุนและมีส่วนร่วมกับเครือข่ายทางการศึกษาทั้งภาครัฐและเอกชน เพื่อพัฒนาศักยภาพของผู้เรียน
  + ส่งเสริมให้มีกิจกรรมและการรวมกลุ่มของผู้เรียน เพื่อให้มีส่วนร่วมในการช่วยเหลือสังคมตามบทบาทและหน้าที่ในอาชีพที่ตนเองปฏิบัติงานอยู่

**วัตถุประสงค์ของโรงเรียนทักษะพิพัฒน์**

* เพื่อสร้างความรู้ ความตระหนักด้านความปลอดภัย และพัฒนาศักยภาพการทำงาน โดยผ่านการยกระดับความรู้และทักษะของพนักงานขับรถขนส่งสินค้า
* เพื่อส่งเสริมและดำเนินการให้มีการพัฒนาบุคลากรเรื่องการขับรถปลอดภัยไปสู่สาธารณะ ซึ่งจะช่วยลดการเกิดอุบัติเหตุทางถนนได้อย่างยั่งยืน
* เพื่อสนับสนุนให้มีความร่วมมือระหว่างหน่วยงานภาครัฐและเอกชนด้านการพัฒนาบุคลากรที่สอดคล้องกับการพัฒนาประเทศ

**เป้าหมายของโรงเรียนทักษะพิพัฒน์**

* ผู้เรียนร้อยละ 80 มีคุณลักษณะที่พึงประสงค์อย่างครบถ้วนใน 4 มิติของการทำงานแบบมืออาชีพ ได้แก่ ความปลอดภัย ภาพลักษณ์ที่ดี ความสามารถในการทำงาน และการสร้างประโยชน์ให้กับสังคม
* ผู้มีส่วนเกี่ยวข้องทุกฝ่ายร้อยละ 80 มีส่วนร่วมในการจัดการศึกษาร่วมกับโรงเรียน เพื่อพัฒนาศักยภาพและคุณภาพของโรงเรียน
* มีเครือข่ายทางการศึกษาที่ครอบคลุมทุกภูมิภาคของประเทศ สามารถรองรับความต้องการในการพัฒนาขีดความสามารถ และการยกระดับสู่ความเป็นมืออาชีพของผู้เรียนที่มีภูมิลำเนาอยู่ห่างไกลจากที่ตั้งของโรงเรียน
* เป็นแหล่งเรียนรู้ที่สำคัญของบุคคลหรือองค์กรต่าง ๆ และสนับสนุนหรือมีส่วนในการพัฒนาทรัพยากรบุคคลด้านทักษะและฝีมือแรงงานให้มีคุณลักษณะเป็นมืออาชีพที่มีคุณภาพ สอดคล้องกับการทำงานของภาคธุรกิจและการเปิดเสรีประชาคมเศรษฐกิจอาเซียน (AEC)

**กลุ่มเป้าหมาย**

* บุคลากรด้านการขนส่งสินค้า อาทิ พนักงานขับรถบรรทุกขนส่งสินค้า พนักงานบริษัทที่ต้องใช้รถยนต์ในการปฏิบัติงาน บุคคลทั่วไปที่สนใจเข้าสู่อาชีพพนักงานขับรถบรรทุกขนส่งสินค้า และพนักงานอื่น ๆ ที่เกี่ยวข้องกับงานด้านการขนส่ง
* บุคลากรด้านคลังสินค้า อาทิ พนักงานขับรถฟอร์คลิฟต์ พนักงานปฏิบัติการในคลังสินค้า (Non-Skill Labor) และพนักงานอื่น ๆ ที่เกี่ยวข้องกับงานด้านคลังสินค้า
* องค์กรหรือหน่วยงานที่มีความมุ่งมั่นพัฒนาบุคลากรให้มีความปลอดภัย มีความรู้และทักษะที่ถูกต้อง สามารถลดอุบัติเหตุได้

**หลักสูตรฝึกอบรม**

* **หลักสูตรสำหรับผู้สนใจประกอบอาชีพขับรถบรรทุก (New Driver Program : Professional Driver)** ประกอบด้วยหลักสูตร
  + หลักสูตรสำหรับผู้มีประสบการณ์ขับรถบรรทุกมาแล้ว (Professional Driver Orientation Course)
  + หลักสูตรสำหรับผู้ที่ขับรถยนต์เป็นแต่ยังไม่มีประสบการณ์ขับรถบรรทุก (Professional Driver Capability Improvement Course)
* **หลักสูตรสำหรับการปฏิบัติงานประจำวัน (Daily Execution Program : Smart Driver 1)** ประกอบด้วย
  + หลักสูตรการขับรถปลอดภัยเชิงป้องกันอุบัติเหตุ (Safety Driving Course)
  + หลักสูตรการขนส่งและขนถ่ายสินค้าด้วยความปลอดภัย (Products Handling & Documentation Course)
  + หลักสูตรการบริการในงานขนส่งด้วยใจ (Service Mind for Transportation Course)
  + หลักสูตรการประเมินผลการขับรถ (On Road Assessment)
* **หลักสูตรสำหรับการปฏิบัติงานแบบมืออาชีพ (Smart Driver Program)** ประกอบด้วย
  + หลักสูตรสุภาพบุรุษนักขับระดับ 2 (Smart Driver 2 – Listed Driver Course)
  + หลักสูตรสุภาพบุรุษนักขับระดับ 3 (Smart Driver 3 – Certified Driver Course)
  + หลักสูตรสุภาพบุรุษนักขับระดับ 4 (Smart Driver 4 – Senior Driver Course)
* **หลักสูตรสำหรับผู้ขับขี่รถยนต์ หรือ รถจักรยานยนต์ แบบเทคนิคการขับรถเชิงป้องกันอุบัติเหตุ**


**( Defensive Driving for CAR , Motorcycle )**



**การเรียนภาคทฤษฎีและการเตรียมความพร้อม**

* อาคารเรียน ประกอบด้วย
  + ห้องเรียนทฤษฎี
  + ห้องทดสอบความพร้อมและความถนัด
  + ห้องสอบ E-Exam
* อาคารเรียนและฝึกทักษะด้านคลังสินค้า ประกอบด้วย
  + ความรู้และทักษะการขนถ่ายสินค้า
  + การปฏิบัติตามขั้นตอนความปลอดภัย
  + การถอยหลังเข้าจอดรับสินค้า

**การเรียนภาคปฏิบัติและการทดสอบขับรถ**

* + การขับรถรูปวงเวียน
  + การขับรถเลี้ยงมุมฉากรูปตัวแอล
  + การขับรถเข้าทางโค้งรูปตัวเอส
  + การถอยหลังเข้าจอดและเดินหน้าออกจากช่องว่างมุมฉาก 90 องศา
  + การหยุดรถและออกรถบนทางลาดชัน
  + การขับรถบนถนนลื่น
  + ลานฝึกหัดเอนกประสงค์

**“โครงการขับขี่เชิงป้องกัน สร้างวัฒนธรรมความปลอดภัยที่ยั่งยืน”** โดยแนะนำ เคล็ดลับ **3 มอง 2 ปฏิบัติ ขับขี่ปลอดภัย** สำหรับผู้ที่กำลังจะเดินทางในช่วงเทศกาลปีใหม่นี้ “3 มอง” เน้นเรื่องการใช้สายตา “2 ปฏิบัติ” เน้นเรื่องการขับรถเชิงป้องกันอุบัติเหตุ ซึ่งเป็นส่วนหนึ่งของหลักสูตรที่ได้รับการรับรองในระดับสากล เพื่อลดอุบัติเหตุและความสูญเสียในช่วงปีใหม่ไทยอย่างยั่งยืน โดยมีหลักเทคนิคความปลอดภัย ดังนี้

* **3 มอง 2 ปฏิบัติ (3 LOOKS 2 OPERATES)**

มองไกลไปข้างหน้า (Look Ahead)

มองโดยรอบ (Look Around)

มองเคลื่อนไหวสายตา (Look Always)

ปฏิบัติเพื่อหาพื้นที่ว่าง (Operate for Space)

ปฏิบัติเพื่อหลบหลีก (Operate for Escape)

**3 มอง**

**มองที่ 1 คือ มองไกลไปข้างหน้า**

หมายถึง ผู้ขับขี่ต้องมองไกลไปข้างหน้าขณะขับรถ โดยผู้ขับขี่ต้องปรับเปลี่ยนพฤติกรรมการมอง จากเดิมธรรมชาติของมนุษย์จะมองใกล้เพราะเคลื่อนที่ช้า (เดิน) แต่เมื่อขับขี่ยวดยานพาหนะซึ่งใช้ความเร็วสูง ผู้ขับขี่ต้องปรับสายตาให้มองไกลไปข้างหน้าอย่างสม่ำเสมอ เพื่อมองเห็นรับรู้เหตุการณ์ต่างๆ ล่วงหน้า ซึ่งจะส่งผลให้ผู้ขับขี่มีเวลาในการวางแผนและตัดสินใจในการหลบหลีกได้ทัน

**มองที่ 2 คือ มองโดยรอบ**

หมายถึง  ผู้ขับขี่ต้องมองกระจกทุกบาน ทุกๆ 5 – 8 วินาที เพื่อสังเกตอันตรายและจุดบอดที่มีอยู่รอบรถ รวมถึงการมองภาพโดยรวมข้างหน้าว่าสถานการณ์เป็นอย่างไร เช่น ทางแยก ทางโค้ง เขตโรงเรียน เขตชุมชน

**มองที่ 3 คือ มองเคลื่อนไหวสายตา**

หมายถึง ผู้ขับขี่ต้องเคลื่อนไหวสายตาไปมาทุกๆ 2 วินาที เนื่องจากการมองเห็นของสายตามนุษย์มีจุดโฟกัสแคบ ภาพที่อยู่ในลานสายตาจะไม่ชัด จึงจำเป็นต้องเคลื่อนไหวสายตาไปมองเพื่อโฟกัสสิ่งต่างๆ ให้เห็นชัดเจน เพื่อแยกแยะประเมินความเสี่ยงต่างๆ ที่จะนำไปสู่อุบัติเหตุได้

**2 ปฏิบัติ**

**ปฏิบัติที่ 1 คือ ปฏิบัติเพื่อหาพื้นที่ว่าง**

หมายถึง ผู้ขับขี่จะต้องหาพื้นที่ว่างโดยรอบในขณะขับรถอยู่เสมอ เลือกช่องทางจราจรที่ลื่นไหล เว้นระยะห่างจากรถคันหน้าอย่างน้อย 4 วินาที การหยุดรถในการจราจรให้เว้นห่างจากรถคันหน้า สามารถเลี้ยวออกได้ทันที เมื่อรถคันหน้าเกิดเหตุฉุกเฉิน

**ปฏิบัติที่ 2 คือ ปฏิบัติเพื่อหลบหลีก**

หมายถึง เมื่อผู้ขับขี่มอง สังเกต ประเมิน แยกแยะ วางแผน และตัดสินใจ เกี่ยวกับอันตรายต่างๆ เรียบร้อยแล้ว ในการหลบหลีกจะใช้เทคนิค

ก.ส.ม.ป. (มองกระจก ให้สัญญาน มองข้ามไหล่ และปฏิบัติ) ผู้ขับขี่มองกระจกเพื่อตรวจสอบรถที่มาจากด้านข้างและหลัง (ก) ให้สัญญานไฟเลี้ยวเพื่อเตือนรถคันอื่นๆ ล่วงหน้า (ส) มองข้ามไหล่เพื่อตรวจจุดบอด (ม) เมื่อเห็นว่าปลอดภัยค่อยเปลี่ยนทิศทางของรถ (ป)

**จำนวนผู้ที่ผ่านการอบรมของโรงเรียน**

ตั้งแต่ปี 2554 จนถึงปี 2562  มีจำนวน 140,000 คน

**หน่วยงานที่เคยใช้บริการอบรมหลักสูตรผ่านโรงเรียนทักษะพิพัฒน์** เช่น

* ผู้ขับรถขนส่งโลจิสติกส์ เช่น บริษัทในเครือเอสซีจี, บริษัท ไปรษณีย์ไทย จำกัด
* ผู้ขับรถพยาบาลกู้ชีพ สังกัดโรงพยาบาลราชการ และโรงพยาบาลเอกชน เช่น โรงพยาบาลเกษมราษฎร์ สระบุรี
* บริษัทเอกชนอื่นๆ เช่น บริษัท คาราบาวตะวันแดง จำกัด, บริษัท กรีนสปอร์ต จำกัด, บริษัท สยามไวน์เนอรี่ จำกัด, บริษัท ทีเออาร์เอฟ จำกัด, บริษัท แมน แมนเนจเม้นท์ เซอร์วิส จำกัด, หอภาพยนตร์ (องค์การมหาชน)
* หน่วยงานระดับสากล เช่น องค์กรความร่วมมือระหว่างประเทศของเยอรมัน (GIZ)

**รายนามภาคีเครือข่ายความร่วมมือ**

* กรมขนส่งทางบก
* ศูนย์วิชาการเพื่อความปลอดภัยทางถนน
* สำนักงานเครือข่ายลดอุบัติเหตุ
* คณะกรรมการพัฒนาอาชีพทหารกองประจำการ กองทัพเรือ
* สถาบันการแพทย์ฉุกเฉินแห่งชาติ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*